**Fóti Szent Erzsébet Karitász saját tapasztalatai és a Katolikus Karitász feladatvállalásait az Ukrán - Orosz háború kapcsán – Beszámoló Barabásról**

**Előzetes:** Fóti szervezetünk a Váci Egyházmegyei Karitász iránymutatásához igazodik, a Barabáson kialakított Karitász bázison szolgálunk illetve saját és környező településeinken nyújt önkéntes segítőinkkel támogatást.

2022. március 4-én 3 fő járt a barabási karitász bázison a fóti karitásztól segíteni.

A Váci Egyházmegyei Karitász előzetes kérése szerint kisbusszal mentek, hogy ott a menekültek szállításában is részt tudjanak venni. Erre megérkezésük után rögtön szükség is volt, Záhonyba kellett szállítani egy családot a vasútállomásra.

Karitász a bázis a helyi művelődési házban lett kialakítva. A nem túl nagy teremben, és még a színpadi részen is kórházi vaságyak vannak matracokkal, ágyneművel, takarókkal. A fal mellett hosszan svédasztal szerűen megterítve, rengeteg hideg élelmiszer, meleg tea, üdítők és víz van kitéve. A konyhán kávét és zacskós forró levest is kérhettek a menekültek. Tiszta mosdók várják a menekülteket, amit a helyi asszonyok folyamatosan takarítanak. A kis konyhában reggeltől estig a szendvicskészítés folyik a helyi asszonyok által. Nem csak a menekülteket, de a rendőröket és katonákat és a helyi segítőket is etette és itatja a kis konyha.

Az előtérben 2 fő, akik angolul és ukránul beszélnek, regisztrálja az érkezőket. Felmérik ki hová szeretne eljutni, jönnek-e érte, vagy szervezni kell-e az elszállítását.

Az udvaron két nagy sátor volt felállítva. Az egyikben aludtak és melegedtek azok a karitászmunkatársak, akik több napot töltenek a bázison.

 A másik a raktársátor, ahova folyamatosan érkeznek az adományok. Így itt az egyikfontos feladat, az ide érkező adományok behordása a sátorba. Majd az adományokból a felmerült igények szerint csomagokat kell összeválogatni, hogy azok célzottan szállíthatók legyenek a környékben, vagy akár távolabbi falvakba elszállásoltak részére. Egy csomag általában ezekből állt össze: víz, szendvicsek, pelenka, tampon, diétás étel, gyógyszer, tisztálkodási szerek. A raktársátorban folyamatos a pakolás. A tartós élelmiszereket nagy teherautóval elviszik nyíregyházi, egyházmegyei karitász központi raktárába. A ruha adományokat a falun belül átviszik egy másik raktárba, mert a határon nincs rá szükség.

A barabási határon tett látogatás idején az utóbbi napok közül ez volt az a nap, amikor a legkevesebben érkeztek. Viszont sok volt a sajtós, a különböző hazai és külföldi szervezetek, és a kormányzati vezetők. Mindenki nyilatkozik, mindenkit fényképeznek. Néha több volt a segítő és adományozó, mint akiről gondoskodni kellett.

Valóban anyák gyermekekkel és a nagyszülőkkel jönnek egy-egy kisebb pakkal. Innen mindenki tovább megy, kilencven százalék tudja is, hogy hová és kihez akar eljutni.

Összegzés, kiszámíthatatlan mikor mennyien érkeznek. Flottul megy a munka, jelenleg oda adomány nem szükséges, mert jól ellátott a bázis.

Egyelőre és továbbra is a pénzadomány a legcélszerűbb, amely az alábbiak szerint lehetséges:

* Banki átutalással: Váci Egyházmegyei Karitász OTP Bank Zrt. 11784009-22227148 számlájára, "Ukrajna" megjelöléssel.
* Készpénzt is elfogadunk a hétvégi szentmiséken külön erre egy adománydoboz lesz a templomban a szentmisék ideje alatt.
* Továbbá az országosan működő lehetőségeket is javasoljuk, a 1356-os adományvonalon hívásonként 500 Ft-tal támogathatják a Katolikus Karitászt.
* Illetve online adományozásra is van lehetőség a www.karitasz.hu oldalon.

Aki inkább vásárolna, az elsősorban kis csomagolású azonnal fogyasztható készételeket, kekszeket, kisebb üdítőket, tisztálkodó szereket, törlőkendőket, kézfertőtlenítőket, pelenkákat kisebb csomagolásban vegyen. Ezeket az adományboltban, nyitvatartási időben, vagy a plébánián, Szécsi Csilla Karitászvezetővel telefonon egyeztetett időben gyűjtjük. Kérjük, hogy a plébánián Sándor atyát evvel ne zavarják.

**Önkéntesnek jelentkezés:**

A barabási határra a **szolgálatot vállaló önkénteseket elsősorban a karitász csoportokból, illetve a csoportokat támogató családoktól, közösségektől várjuk, akiket ismerünk, mert a munka fárasztó, türelmet, együttműködést, és szeretetet igénylő feladat.**

Az önkénteseket 2-3 fős csoportokba szervezzük, és az általunk felállított rendezett ütemben fogjuk beosztani őket. Koordinációnkat a Nyíregyházi Egyházmegyei Karitásszal és Katolikus Karitász országos központjával közösen végezzük, és akkor indulunk, amikor erre igényt tartanak. Mindenképpen fenn szeretnénk tartani a rendezettséget, ezért kérjük, hogy egyeztetés nélkül ne szervezzenek önkéntes csoportokat a határra.  Nem tudjuk, meddig a tart a jelenlegi rendkívüli helyzet, ezért egyelőre márciusra tervezzük az önkéntes testvérek beosztását.

Az önkéntesek számára az étkezés helyben megoldott. Piros láthatósági mellényt az Egyházmegyei Központ biztosít. Az önkéntesek meleg ruházattal és személyes tisztálkodó szerekkel, feltöltött telefonnal, kényelmes cipővel, és sok türelemmel készüljenek. A további információkat a jelentkezőkkel fogjuk majd megosztani.

Váci Egyházmegyei Karitász azt kéri, hogy egyéni akciókat ne szervezzünk és támogassunk. A koordináció a határ mentén nehéz feladat, az egyéni akciók sokszor csak zavart okoznak.

Adománybolt címe: 2151 Fót, Kossuth L. u. 40.

Nyitvatartási idő:

Kedd 8-12, Szerda 8-12

Csütörtök 14-18

Péntek 8-12

Köszönünk minden munkát, adományt, Isten áldja meg Önöket!

Imádkozzanak kitartóan és szüntelen, mert ez a legerősebb fegyverünk!

Fóti Szent Erzsébet Karitász

Szécsi Csilla karitászvezető +36 30 839-5588